b'\n_START_ARTICLE_\nTulem\xc3\xbc\xc3\xbcr (informaatika)\n_START_SECTION_\nAjalugu\n_START_PARAGRAPH_\nTermin "tulem\xc3\xbc\xc3\xbcr" t\xc3\xa4hendab tulekindlat seina tule v\xc3\xb5i potentsiaalse tulekahju edasip\xc3\xa4\xc3\xa4su t\xc3\xb5kestamiseks hoonetes. Morrise ussviirus oli \xc3\xbcks esimesi, mis levis arvutist arvutisse, kasutades \xc3\xa4ra tolleaegsete arvutite haavatavust. Kuigi see polnud oma eesm\xc3\xa4rgi poolest pahatahtlik, oli see esimene ulatuslik r\xc3\xbcnnak Internetti \xc3\xbchendatud arvutite turvalisuse vastu. Interneti kogukond ei osanud sellist r\xc3\xbcnnakut oodata ega olnud ka sellega tegelemiseks valmis.\n_START_SECTION_\nEsimene p\xc3\xb5lvkond \xe2\x80\x93 paketifiltrid\n_START_PARAGRAPH_\nEsimene artikkel tulem\xc3\xbc\xc3\xbcri tehnoloogia kohta avaldati aastal 1988, kui insenerid Digital Equipment Corporationist arendasid filters\xc3\xbcsteeme, mida teatakse praegu paketifiltreerimistehnoloogiana. See v\xc3\xb5rdlemisi lihtne s\xc3\xbcsteem oli esimene teerajaja edasises kaugele arenenud ning tehnilises interneti turvalisuse maailmas. Bill Cheswick ja Steven M. Bellovin Belli laboratooriumist j\xc3\xa4tkasid nende uurimist ja arendasid selle p\xc3\xb5hjal oma firma jaoks esimese t\xc3\xb6\xc3\xb6tava mudeli._NEWLINE_Seda t\xc3\xbc\xc3\xbcpi pakettide filtreerimine ei p\xc3\xb6\xc3\xb6ra mingit t\xc3\xa4helepanu sellele, kas pakett on osake olemasolevast \xc3\xbchendusest v\xc3\xb5i mitte (st mingit informatsiooni \xc3\xbchenduse oleku kohta ei salvestata). Selle asemel filtreeritakse pakette ainult pakettides sisalduva informatsiooni p\xc3\xb5hjal, kasutades selleks enamasti kombinatsiooni paketi l\xc3\xa4hte- ja sihtaadressist, protokollist ning TCP ja UDP puhul pordi numbrist._NEWLINE_TCP- ja UDP-protokollid moodustavad suurema osa suhtlusest \xc3\xbcle Interneti ja kuna TCP- ja UDP-liiklus konventsionaalselt kasutab teada-tuntud porte teatud t\xc3\xbc\xc3\xbcpi liikluse jaoks, siis \xc3\xbchenduse olekust mittemidagi teadev filter saab eristada ja kontrollida sellist t\xc3\xbc\xc3\xbcpi liiklust (nagu veebilehitsemine, kaugprintimine, e-kirja saatmine, faili \xc3\xbclekandmine), kui just arvutid kummalgi pool paketifiltrit ei kasuta mittestandardseid porte._NEWLINE_Pakette filtreerivad tulem\xc3\xbc\xc3\xbcrid t\xc3\xb6\xc3\xb6tavad peamiselt OSI-mudeli kolmel esimesel kihil, mis t\xc3\xa4hendab, et suurem osa t\xc3\xb6\xc3\xb6d tehakse \xc3\xa4ra v\xc3\xb5rgu ja f\xc3\xbc\xc3\xbcsiliste kihtide vahel ning ainult natuke piiludes transpordikihti, et aru saada l\xc3\xa4hte- ja sihtkoha pordinumbritest. Kui pakett p\xc3\xa4rineb saatjalt ja j\xc3\xb5uab tulem\xc3\xbc\xc3\xbcrini, siis seade kontrollib, kas pakett vastab filtreerimisreeglitele, ja vastavalt sellele kas laseb paketi l\xc3\xa4bi v\xc3\xb5i t\xc3\xb5rjub eemale. Kui pakett l\xc3\xa4bib tulem\xc3\xbc\xc3\xbcri, siis filtreerimine toimub protokolli/pordinumbri baasil. N\xc3\xa4iteks, kui eksisteerib reegel tulem\xc3\xbc\xc3\xbcri seadetes, mis keelab ligip\xc3\xa4\xc3\xa4su l\xc3\xa4bi Telneti, siis tulem\xc3\xbc\xc3\xbcr blokib IP-protokollid, milles kasutatakse pordinumbrit 23.\n_START_SECTION_\nTeine p\xc3\xb5lvkond \xe2\x80\x93 rakenduskihi tulem\xc3\xbc\xc3\xbcr\n_START_PARAGRAPH_\nPeamine kasu rakenduskihi tulem\xc3\xbc\xc3\xbcrist/rakenduskihi filtreerimisest on, et see saab aru teatud rakendustest ja protokollidest_NEWLINE_(nagu File Transfer Protocol, DNS v\xc3\xb5i veebilehitsemine), ja see v\xc3\xb5imaldab avastada, kui mittesoovitud protokoll proovib siseneda mittestandardse pordi kaudu v\xc3\xb5i kui protokolli ahistatakse mingil muul kahjulikul viisil._NEWLINE_Rakenduskihi tulem\xc3\xbc\xc3\xbcr on palju turvalisem ja usaldusv\xc3\xa4\xc3\xa4rsem v\xc3\xb5rreldes paketifiltri tulem\xc3\xbc\xc3\xbcriga, kuna see t\xc3\xb6\xc3\xb6tab k\xc3\xb5igil seitsmel OSI mudeli kihil, rakendusest kuni f\xc3\xbc\xc3\xbcsilise kihini. See on k\xc3\xbcll sarnane pakette filtreeriva tulem\xc3\xbc\xc3\xbcriga, aga siin on v\xc3\xb5imalik informatsiooni filtreerida lisaks ka sisust l\xc3\xa4htudes. Parim n\xc3\xa4ide rakenduskihi tulem\xc3\xbc\xc3\xbcrist on ISA(Internet Security and Acceleration) server. Rakenduskihi tulem\xc3\xbc\xc3\xbcr suudab filtreerida k\xc3\xb5rgema kihi protokolle nagu FTP, Telnet, DNS, DHCP, HTTP, TCP, UDP ja TFTP (GSS). N\xc3\xa4iteks, kui organisatsioon tahab blokeerida kogu informatsiooni, mis on seotud s\xc3\xb5naga "foo", siis saab k\xc3\xa4ivitada sisu filtreerimise tulem\xc3\xbc\xc3\xbcris, et see s\xc3\xb5na edaspidi blokeeritakse. Tarkvaral p\xc3\xb5hinevad tulem\xc3\xbc\xc3\xbcrid on seega aeglasemad kui olekuteadlikud tulem\xc3\xbc\xc3\xbcrid. Kui m\xc3\xb5ni saatjapoolne pakett blokeeritakse tulem\xc3\xbc\xc3\xbcri poolt, siis saatjat sellest \xc3\xbcldiselt ei teavitata. P\xc3\xb5him\xc3\xb5tteliselt suudavad rakenduskihi tulem\xc3\xbc\xc3\xbcrid peatada kogu soovimatu v\xc3\xa4lise ligip\xc3\xa4\xc3\xa4su kaitstud arvutitesse. P\xc3\xb5hjalikult uurides iga paketi sisu saavad tulem\xc3\xbc\xc3\xbcrid ennetada v\xc3\xb5rgu-usside v\xc3\xb5i trooja hobuste p\xc3\xa4\xc3\xa4semist v\xc3\xb5rku \xc3\xbchendatud arvutisse. Igasugused lisakriteeriumid, mida pakettide l\xc3\xa4bivaatamisel arvestatakse, lisavad teatava ajakulu pakettide toimetamisele sihtkohta.\n_START_SECTION_\nKolmas p\xc3\xb5lvkond \xe2\x80\x93 olekuteadlikud tulem\xc3\xbc\xc3\xbcrid\n_START_PARAGRAPH_\nAastast 1989\xe2\x80\x931990 kolm kolleegi Belli laboratooriumist, Dave Presetto, Janardan Sharma ja Kshitij Nigam, arendasid kolmanda p\xc3\xb5lvkonna tulem\xc3\xbc\xc3\xbcre, kutsudes neid riistvara-taseme tulem\xc3\xbc\xc3\xbcrideks._NEWLINE_Kolmanda generatsiooni tulem\xc3\xbc\xc3\xbcrid, lisaks esimese ja teise p\xc3\xb5lvkonna tulem\xc3\xbc\xc3\xbcridele vaatab ka iga paketi asetust paketiseeria sees. \xc3\x9cldiselt viidataks sellele tehnoloogiale kui olekuteadlikule pakettide inspekteerimisele, kuna s\xc3\xa4ilitatakse teave k\xc3\xb5igist \xc3\xbchendustest, mis tulem\xc3\xbc\xc3\xbcri l\xc3\xa4bivad, ning on v\xc3\xb5imelised m\xc3\xa4\xc3\xa4rama, kas konkreetne pakett kujutab endast uue \xc3\xbchenduse algust, on osa praegusest \xc3\xbchendusest v\xc3\xb5i on hoopis vigane pakett. Kuigi selles tulem\xc3\xbc\xc3\xbcris on ikka hulk staatilisi reegleid, \xc3\xbchenduse olek v\xc3\xb5ib ise olla \xc3\xbcheks kriteeriumiks, mis \xc3\xbctleb, millised kindlad reeglid kehtestada. Seda t\xc3\xbc\xc3\xbcpi tulem\xc3\xbc\xc3\xbcre on v\xc3\xb5imelised \xc3\xa4ra kasutama Denial-of-service r\xc3\xbcnnakud, mis v\xc3\xb5ivad t\xc3\xa4ita \xc3\xbchendustabeleid ebaseaduslike \xc3\xbchendustega.\n_START_SECTION_\nJ\xc3\xa4rgmised edasiarendused\n_START_PARAGRAPH_\nAastal 1992, Bob Braden ja Annette DeSchon L\xc3\xb5una-California \xc3\x9clikoolist viimistlesid tulem\xc3\xbc\xc3\xbcri kontseptsiooni. Toode Visas oli esimene s\xc3\xbcsteem, millesse oli integreeritud visuaalne liides koos v\xc3\xa4rvide ja ikoonidega ning mida oli kerge implementeerida ja ligip\xc3\xa4\xc3\xa4seda arvuti operatsioonis\xc3\xbcsteemist, nagu Microsoft Windows v\xc3\xb5i Apple MacOS. Aastal 1994 Iisraeli firma Check Point Software Technologies ehitas selle vabalt k\xc3\xa4ttesaadavaks tarvaraks, mida teatakse FireWall-1 nime all._NEWLINE_T\xc3\xa4nap\xc3\xa4evaste tulem\xc3\xbc\xc3\xbcride pakettide s\xc3\xbcgavuti l\xc3\xa4biuurimise deep packet inspection funktsionaalsuse saab \xc3\xbchendada sissetungimist ennetavate s\xc3\xbcsteemidega._NEWLINE_Praegu t\xc3\xb6\xc3\xb6tab Middlebox Communication t\xc3\xb6\xc3\xb6r\xc3\xbchm organisatsioonist Internet Engineering Task Force (IETF) protokollide standardimise kallal, mis v\xc3\xb5imaldaks tulem\xc3\xbc\xc3\xbcride paremat haldamist._NEWLINE_Areng toimub ka selles suunas, et integreerida kasutaja identiteet tulem\xc3\xbc\xc3\xbcri reeglitesse. Paljud tulem\xc3\xbc\xc3\xbcrid k\xc3\xa4tkevad endas omadust, et kasutaja seotakse mingi konkreetse IP- v\xc3\xb5i MAC-aadressiga, mis on v\xc3\xa4ga \xc3\xbcldine ja millest on kerge m\xc3\xb6\xc3\xb6da saada. NuFW tulem\xc3\xbc\xc3\xbcr pakub t\xc3\xb5elist identifitseerimisel p\xc3\xb5hinevat tulem\xc3\xbc\xc3\xbcri, mis n\xc3\xb5uab iga \xc3\xbchenduse jaoks kasutajalt signatuuri. authpf BSD s\xc3\xbcsteemidel laadib tulem\xc3\xbc\xc3\xbcri seaded automaatselt iga kasutaja jaoks p\xc3\xa4rast autentimist l\xc3\xa4bi SSH.'